 NA CHARLES WASONGA WATEJA wa stima watakuwa na chaguo la kununua kawi hiyo moja kwa moja kutoka wa kampuni za kibinafsi za kuzalisha stima (IPPs) au kampuni ya kusambaza stima nchini (Kenya Power) ikiwa wabunge watapitisha pendekezo kwenye ripoti ya kamati ya bunge kuhusu kawi. Kwenye ripoti yake kuhusu njia za kupunguza bei ya stima, kamati hiyo inayoongozwa na Mbunge wa Mwala Vincent Musyoka, inapendekeza kuwa IPPs ziuze kawi hiyo moja wa moja kwa Wakenya. Wakati huu, kampuni hizo pamoja na Kampuni ya Kuzalisha Kawi Nchini (KenGen) huzalisha kawi na kuuza kwa Kenya Power ndiposa iuze kwa Wakenya. Duru ziliambia Taifa Leo kwamba wabunge wanachama wa kamati hiyo wanataka Wakenya wawe huru kuchagua ikiwa watanunua stima yao kutoka kwa Kenya Power au moja kwa moja kutoka kwa kampuni za kuzalisha stima. Hatima ya pendekezo hilo la Kamati ya Bunge la Kitaifa kuhusu Kawi sasa iko mikononi mwa kamati ya bunge lote ili kujadili na kulipitisha au kulikataa. Mjadala kuhusu ripoti hiyo sasa utafanyika kuanzia Septemba 26, 2023, wabunge watakaporejelea vikao vya kawaida baada ya likizo ya majuma manne. Ikiwa ripoti hiyo itapitishwa, hatua hiyo itatoa afueni kubwa kwa wateja wa stima, haswa viwanda, ambao wamekuwa wakinyanyaswa na Kenya Power kwa kutozwa ada za juu kupita kiasi. “Lengo kuu la pendekezo hili ni kuwapa watumiaji stima chaguo la kuamua ikiwa watanunua stima moja kwa moja kutoka IPPs au Kenya Power. Ikiwa watumiaji kawi watahisi kuwa bei ya Kenya Power ni ghali, basi wataamua kununua kutoka kwa IPPs. Tunataka kuondoa ukiritimba katika biashara ya uuzaji stima ilivyo katika sekta nyingine,” akasema mbunge mmoja mwanachama wa Kamati hiyo ambaye aliomba tulibane jina lake. Ili kufanikisha pendekezo hili, Kamati hiyo ya Kawi ilisema itapendekeza mabadiliko kwa sheria husika na mkataba kati ya Kenya Power na IPPs kuhusu ununuzi stima. Hata hivyo, duru zinasema kuwa Kenya Power inapinga pendekezo la Kamati hiyo kutokana na kile inachosema ni uwepo wa mkataba unaoipa kibali cha kununua stima kutoka kwa IPPs na KenGen. Lakini wabunge wanasema watafanya kila wawezalo ili kuwapa wateja chaguo kama njia ya kupunguza bei ya stima. Kamati hiyo ya bunge kuhusu kawi pia inataka kuangaziwa upya kwa mkataba wa kampuni tano za IPPs ambazo nyakati hizi zinalipwa Sh23 bilioni kila mwaka, wabunge wakisema “malipo hayo ni juu zaidi.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  